ธนาคารกรุงเทพ เครื่องร้อน รุกเปิดให้บริการ dStatement
ธนาคารกรุงเทพ เปิดให้บริการ dStatement เพิ่มความสะดวกลูกค้า ทั้งรับ-ส่งข้อมูลรายการเดินบัญชีเงินฝาก ผ่านดิจิทัล แทนการขอข้อมูลแบบกระดาษ
27 ม.ค. 2565

นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ จำกัด (มหาชน) เปิดเผยว่า ธนาคารกรุงเทพได้เปิด “บริการเรียกขอและรับส่งข้อมูลรายการเคลื่อนไหวบัญชีเงินฝาก ในรูปแบบข้อมูลดิจิทัลระหว่างธนาคาร” หรือ dStatement นับเป็นทางเลือกใหม่ในการส่งข้อมูลและอำนวยความสะดวกแก่ลูกค้าที่ต้องการสมัครสินเชื่อ สามารถเรียกใช้เอกสารรายการเดินบัญชีเงินฝากจากต่างธนาคาร เพื่อนำมาประกอบการสมัครสินเชื่อ ซึ่งจะเป็นรูปแบบการส่งข้อมูลแบบดิจิทัลระหว่างธนาคารโดยตรง จึงช่วยลูกค้าลดขั้นตอน ประหยัดเวลาและค่าใช้จ่าย โดยจะเปิดให้บริการดังกล่าวได้ตั้งแต่วันที่ 24 มกราคม 2465 เป็นต้นไป“บริการ dStatement จะเป็นทางเลือกใหม่ที่อำนวยความสะดวกให้แก่ลูกค้าได้มาก เปลี่ยนวิธีการจากเดิมที่เราต้องเดินไปสาขาธนาคารเพื่อขอเอกสารรายการเดินบัญชีเป็นรูปแบบกระดาษ เพื่อเอามายื่นสมัครสินเชื่อกับอีกธนาคาร แต่เมื่อใช้บริการ dStatement เราสามารถส่งข้อมูลเดียวกันนี้ในรูปแบบดิจิทัลระหว่างธนาคารกันโดยตรงเลย จึงรวดเร็วกว่า ลดความยุ่งยากและช่วยประหยัดเวลา ทั้งยังอุ่นใจได้ในเรื่องความปลอดภัยของเอกสาร หรือปัญหาเอกสารสูญหาย และที่สำคัญ ค่าธรรมเนียม dStatement ยังถูกกว่าการขอเอกสารรูปแบบเดิมอีกด้วย”


สำหรับบริการ dStatement ธนาคารกรุงเทพ มีความพร้อมเปิดให้บริการครบวงจรทั้ง 2 รูปแบบ คือ1) บริการการเรียกขอข้อมูลรายการเดินบัญชีเงินฝากจากต่างธนาคาร เพื่อใช้สำหรับประกอบการสมัครสินเชื่อกับธนาคารกรุงเทพ สามารถทำรายการได้โดยติดต่อสาขาธนาคารกรุงเทพ เพื่อสมัครสินเชื่อที่ต้องการ และแจ้งความประสงค์ใช้บริการ dStatement เจ้าหน้าที่สาขาของธนาคารกรุงเทพ จะดำเนินการส่งคำขอ dStatement ไปยังมือถือของลูกค้า จากนั้นเพียงยืนยันการทำรายการและชำระค่าธรรมเนียมให้แก่ธนาคารผู้ส่งข้อมูล (อัตราค่าธรรมเนียมตามที่ธนาคารผู้ส่งข้อมูลกำหนด) ระบบจะจัดส่งข้อมูลรายการเดินบัญชีเงินฝากดังกล่าวมายังธนาคารกรุงเทพทันที2) บริการจัดส่งข้อมูลรายการเดินบัญชีเงินฝากของธนาคารกรุงเทพ ไปยังธนาคารผู้ขอข้อมูล กรณีสมัครสินเชื่อกับธนาคารอื่น โดยลูกค้าต้องการให้ธนาคารกรุงเทพส่งข้อมูลรายการเดินบัญชีเงินฝากสะสมทรัพย์ หรือกระแสรายวันของตนเองไปยังธนาคารนั้น ๆ สามารถแจ้งความประสงค์ใช้บริการ dStatement กับธนาคารผู้ขอข้อมูล ระบบส่งคำขอมายังแอปพลิเคชัน ‘โมบายแบงก์กิ้ง จากธนาคารกรุงเทพ’ เพื่อให้ลูกค้ายืนยันการส่งข้อมูล ซึ่งสามารถเลือกส่งได้สูงสุดถึง 5 บัญชี พร้อมชำระค่าธรรมเนียม ในอัตรา 75 บาท/บัญชี ระบบจะจัดส่งข้อมูลรายการเดินบัญชีเงินฝากดังกล่าวไปยังธนาคารผู้ขอข้อมูลทันที“บริการนี้นับเป็นอีกหนึ่งความร่วมมือที่ดีระหว่างสถาบันการเงินต่าง ๆ โดยมีธนาคารแห่งประเทศไทย เป็นตัวกลางที่ช่วยประสานและสนับสนุนให้เกิดความร่วมมือในครั้งนี้ขึ้นมา ซึ่งจะมีส่วนสำคัญที่ช่วยให้คนไทยเข้าถึงบริการทางการเงิน โดยเฉพาะด้านสินเชื่อได้สะดวกยิ่งขึ้น ทั้งยังสอดคล้องกับนโยบายของธนาคารกรุงเทพที่ให้ความสำคัญกับการพัฒนาบริการผ่านช่องทางดิจิทัล และพร้อมเป็นส่วนหนึ่งที่ร่วมสร้าง Digital Ecosystem ด้านการเงินในประเทศไทยให้มีความแข็งแกร่ง ขณะเดียวกัน ยังตอกย้ำถึงความมุ่งมั่นของธนาคารกรุงเทพ ในฐานะ ‘เพื่อนคู่คิด’ ที่พร้อมอยู่เคียงข้างและมอบประสบการณ์ที่ดีในทุกช่องทางบริการให้แก่ลูกค้า อันเป็นหนึ่งในยุทธศาสตร์การเติบโต รวมถึงวิสัยทัศน์ของการเป็น ‘ธนาคารผู้นำระดับภูมิภาค’ อีกด้วย” นายทวีลาภ กล่าวทั้งนี้ บริการ dStatement มีสถาบันการเงินในประเทศไทยที่จะเริ่มให้บริการในระยะแรกจำนวน 6 แห่ง ซึ่งครอบคลุมกว่าร้อยละ 98 ของบัญชีเงินฝากทั้งหมดของประชาชน โดยแต่ละธนาคารจะทยอยเปิดให้บริการ dStatement ทั้ง 2 รูปแบบ ภายในช่วงครึ่งปีแรกของปี 2565